M. Gibalová, poslankyňa: (2008-05-22):
Vážená pani ministerka, na 20. schôdzi Národnej rady Slovenskej republiky v priebehu rokovania o poslaneckom návrhu novely zákona č. 64 Z. z. o užívaní pozemkov v zriadených záhradkových osadách a vyporiadaní vlastníctva k nim, ktorý bol publikovaný v Zbierke zákonov pod č. 130/2008 Z. z., som informovala všetkých vás o výsledkoch svojho poslaneckého prieskumu o stave procesu vyporiadania vlastníctva k pozemkom v konaní podľa tohto zákona. Z výsledkov prieskumu, v ktorom sú zhrnuté informácie získané zo všetkých obvodných pozemkových úradov ku dňu 31. 12. 2007, vyplýva, že po jedenástich rokoch od nadobudnutia účinnosti zákona je vybavených približne 50 % podaných žiadostí. Priemerná dĺžka konania prípadov ukončených vyporiadaním v roku 2007 je 5 rokov a každým nasledujúcim rokom narastá. Prieskum potvrdil tiež značné rozdiely v efektívnosti obvodných pozemkových úradov. Jestvujú úrady, ktoré vyriešili viac ako 80 % podaných žiadostí, zatiaľ čo iné, napríklad Obvodný úrad Prešov, Žilina, Trnava a Poprad vybavili menej ako 20 % podaných žiadostí. Pre tieto rozdiely nejestvuje racionálne vysvetlenie a zdá sa, že príčinou sú subjektívne faktory. Podrobné informácie získané prieskumom a spracované v grafickej forme som vám predniesla na predchádzajúcej schôdzi a tvoria prílohu mojej interpelácie. Pani ministerka, spytujem sa, aké opatrenia prijmete pre to, aby sa urýchlil proces vyporiadania vlastníctva k pozemkom v konaní podľa zákona č. 64, aby sa odstránili markantné rozdiely v efektívnosti jednotlivých obvodných pozemkových úradov. Výsledky prieskumu ma utvrdili v názore, že zákon č. 64 o užívaní pozemkov v zriadených záhradkárskych osadách a vyporiadaní vlastníctva k nim by mal byť zásadným spôsobom novelizovaný v tom zmysle, aby sa odstránili hlavné zdroje problémov spojených s jeho uplatňovaním v praxi, keďže poslanecká novela zákona na ostatnej schôdzi Národnej rady, teda na 20. schôdzi Národnej rady nerieši žiadny z hlavných zdrojov problémov. Žiadam vás preto, aby ste zaradili novelizáciu zákona č. 64 o užívaní pozemkov v zriadených záhradkárskych osadách a vyporiadaní vlastníctva k nim do plánu legislatívnych úloh vlády Slovenskej republiky na rok 2009. Ďakujem pekne. Ďalej interpelujem pána ministra spravodlivosti Štefana Harabina. Vážený pán minister Harabin, nedávno ste vyhlásili vojnu lenivcom v talári. Vítam túto iniciatívu za predpokladu, že nejde iba o bombastické vyhlásenie. Je všeobecne známe, že jestvuje množstvo prípadov, v ktorých dochádza k prieťahom zapríčinených súdmi. Za všetky uvediem jeden z Okresného súdu Poprad. Žalobca podal žalobu o vydanie rozhodnutia vo veci 7C93/2006 zo dňa 16. 5. 2006. Prvé pojednávanie sa uskutočnilo dňa 23. 1. 2007. Ďalší termín bol určený na 24. október 2007, avšak pojednávanie bolo zmarené žalujúcou stranou. Odvtedy uplynulo ďalších sedem mesiacov a termín najbližšieho pojednávania, na ktorý čaká 330 záhradkárov z osady Breziny, nie je známy. Keďže po uplynutí dvoch rokov od podania žaloby sa uskutočnilo jediné súdne pojednávanie, konanie vo veci 7C93/2006 vykazuje znaky prieťahov v súdnom konaní. Pán minister, zaujíma ma, po prvé zdôvodnenie príčin zdĺhavého priebehu súdneho konania v menovanej veci, najmä to, prečo nie je ani po siedmich mesiacoch od posledného zmareného pojednávania vytýčený ďalší termín a po druhé, kedy bude pokračovať súdne konanie v tejto veci. Ďakujem. Moja posledná interpelácia patrí pani ministerke Viere Tomanovej. Vážená pani ministerka Tomanová, žiadam vás o poskytnutie údajov o štruktúre evidovaných nezamestnaných v Slovenskej republike podľa veku s uvedením priemernej výšky dávky v nezamestnanosti pre jednotlivé vekové kategórie za obdobie rokov 2003 až 2007. Ďakujem pekne. Pán predsedajúci, skončila som.